REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/208-14

23. jul 2014. godine

B e o g r a d

ZAPISNIK

SA 18. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 23. JULA 2014. GODINE

Sednica je počela u 12,05 časova.

Sednicom je predsedavao Zoran Babić, predsednik Odbora.

Sednici su prisustvovali članovi Odbora: Petar Petrović, Katarina Rakić, Aleksandar Marković, Olgica Batić, Saša Maksimović, Ljubiša Stojmirović, Obrad Isailović, Dušica Stojković i Dragana Barišić.

Sednici su prisustvovali zamenici odsutnih članova Odbora: Mira Petrović, zamenik Milana Krkobabića, Vesna Rakonjac, zamenik Veroljuba Matića, Biljana Hasanović Korać, zamenik Snežane Malović, Stefana Miladinović, zamenik Milisava Petronijevića i Igor Bečić, zamenik Darka Laketića.

Sednici nisu prisustvovali članovi Odbora: Milan Krkobabić, Milisav Petronijević, Snežana Malović, Vesna Martinović, Đorđe Milićević, Darko Laketić i Veroljub Matić.

Na predlog predsednika, Odbor je jednoglasno utvrdio sledeći

D n e v n i r e d:

- Usvajanje zapisnika sa 16. i 17. sednice Odbora -

1. Predlog odluke o uslovima i načinu korišćenja službenih vozila za potrebe Narodne skupštine koji je podneo narodni poslanik Zoran Babić (21 broj 02-2457/14 od 22. jula 2014. godine);

2. Razmatranje obaveštenja generalnog sekretara Narodne skupštine o izricanju mere održavanja reda Marku Đurišiću, narodnom poslaniku, na sednici Šestog vanrednog zasedanja Narodne skupštine u 2014. godine (21 broj 120-2418/14 od 17. jula 2014. godine);

3. Razno.

Pre prelaska na razmatranje prve tačke dnevnog reda Odbor je jednoglasno, bez primedaba, usvojio zapisnike sa 16. i 17. sednice Odbora.

**Prva tačka dnevnog reda**: Predlog odluke o uslovima i načinu korišćenja službenih vozila za potrebe Narodne skupštine koji je podneo narodni poslanik Zoran Babić (21 broj 02-2457/14 od 22. jula 2014. godine)

Predsednik Odbora je upoznao članove i zamenike članova Odbora sa sadržinom Predloga odluke o uslovima i načinu korišćenja službenih vozila za potrebe Narodne skupštine, koji je u skladu sa članom 40. Zakona o Narodnoj skupštini, podneo Odboru radi razmatranja i usvajanja. Predloženom odlukom uređuju se uslovi i način korišćenja službenih vozila za službene potrebe u Narodnoj skupštini, opis poslova i zadataka za čije obavljanje se daje mogućnost korišćenja službenih vozila, kao i krug lica koja imaju pravo na njihovo korišćenje. Imajući u vidu broj odobrenih službenih vozila Narodnoj skupštini (Zaključak Komisije za odobravanje upotrebe službenih vozila 052 broj 404-6984/14-1 od 17. jula 2014. godine – 5 službenih vozila sa vozačem i 3 službena vozila), kao i potrebu racionalizacije i smanjenja troškova njihove upotrebe, predloženom odlukom se u odnosu na do sada važeću Odluku Administrativnog odbora o uslovima i načinu korišćenja službenih vozila za potrebe Narodne skupštine 28 broj 02-415/12 od 8. februara 2012. godine, sužava krug lica koja imaju pravo na stalnu upotrebu službenog vozila tako što osim predsednika Narodne skupštine, to pravo ima i generalni sekretar Narodne skupštine, dok ostala lica to pravo ostvaruju podnošenjem pisanog zahteva generalnom sekretaru.

Diskusije nije bilo.

Na predlog predsednika, Odbor je jednoglasno doneo Odluku o uslovima i načinu korišćenja službenih vozila za potrebe Narodne skupštine.

**Druga tačka dnevnog reda**: Razmatranje obaveštenja generalnog sekretara Narodne skupštine o izricanju mere održavanja reda Marku Đurišiću, narodnom poslaniku, na sednici Šestog vanrednog zasedanja Narodne skupštine u 2014. godine (21 broj 120-2418/14 od 17. jula 2014. godine)

Predsednik Odbora upoznao je članove i zamenike članova Odbora sa sadržinom obaveštenja generalnog sekretara Narodne skupštine o izrečenoj meri zbog povrede reda na sednici Šestog vanrednog zasedanja Narodne u 2014. godini, održanoj 16. jula 2014. godine, narodnom poslaniku Marku Đurišiću - jedna opomena. Uz obaveštenje je dostavljen izvod iz stenografskih beležaka sa te sednice.

Diskusije nije bilo.

Na predlog predsednika, Odbor je većinom glasova doneo odluku o novčanom kažnjavanju narodnog poslanika Marka Đurišića u visini od 7.589,00 dinara, zbog izrečene mere održavanja reda na sednici Šestog vanrednog zasedanja Narodne skupštine u 2014. godini.

**Treća tačka dnevnog reda**: Razno

U okviru ove tačke dnevnog reda nije bilo pitanja niti predloga.

\*\*\*

Sednica je završena u 12,20 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Zoran Babić